Tisztelt Címzettek!

Alulírottak, mint az Irmák Nonprofit Kft. vezetői, köszönettel megkaptuk tájékoztatásukat, melyben megfogalmazták kéréseiket, kérdéseiket.

Alábbiakban igyekszünk teljeskörű tájékoztatást, és felvilágosítást adni annak reményében, hogy az abban foglaltak segítenek valamennyiüknek abban, hogy helyesen, és jól értelmezzék céljainkat.

Jelen levelünk alapján elkészült a település tulajdonában lévő ingatlanok értékesítéséhez kapcsolódó szerződés kiegészítés is.

Mindenek előtt szeretnénk leszögezni, hogy az elmúlt majdnem két évtizedes szakmai munkánk során lehetőségünk volt átfogó szakmai tudás birtokába kerülni, és mint hazánk egyik meghatározó civil fenntartója mindig, és mindenkor arra törekedtünk, hogy a legjobb tudásunk szerint az általunk Gondozottak érdekében – a mindenkor hatályos jogszabályok maradéktalan betartása mellett - életük minőségét jobbítsuk, és biztosítsunk Számukra méltó lakhatási körülményeket, és színvonalas támogatást valamennyi szükséges területen.

Büszkén állíthatjuk, hogy szociális szolgáltatásaink széles palettája képes választ adni valamennyi felmerülő igényre, és hogy képesek vagyunk a változó jogszabályi háttér mellett, ahhoz naprakészen igazodva megtenni mindent azét, hogy a bizalmukkal minket megtisztelők számára ne okozzunk csalódást.

Szakmai munkánk minőségét mi sem bizonyítja jobban, mint elégedett lakóink, az intézményi elhelyezésre várakozók és az ellátás iránt érdeklődők magas száma, továbbá az elmúlt évek rendszeres, átfogó hatósági ellenőrzéseinek tapasztalatai, melyek nem marasztalták el intézményeinket.

Ennek okán különösen szomorúan hallottuk egyesek megnyilvánulását, miszerint célünk önös, és a többszörösen hivatkozott pályázati forrásból jogtalanul magunk vagyonát kívánjuk növelni. Vagy az, hogy a pályázat zárását követően a településre költöztetett embereket magukra hagyjuk.

Tisztelettel kérünk minden kételkedőt, hogy a jóérzéstől mentes, negatív hangulatkeltő, megkockáztatjuk minden jogalapot és bizonyítottságot nélkülöző kijelentésit ne ossza meg a nyilvánossággal, vagy számoljon annak esetleges következményeivel.

Az Önök által megfogalmazott „Nem végleges” -nek minősített dokumentáció kapcsán alábbi, átfogó tájékoztatót szeretnénk nyújtani.

Előzmények, jogszabályok, melyek a teljesség igénye nélkül javasolt anyagok a komplex megértéshez.

* Magyarország Alaptörvénye
* 2007. évi XCII. törvény - a Fogyatékossággal Élő Személyek jogairól szóló ENSZ Egyezmény2006. december 13-án New York-ban aláírt alapján
* 1993. évi III. törvény a szociális ellátásokról és a szociális igazgatásról
* 1/ 2000 SzCsM Rendelet a személyes gondoskodást nyújtó intézmények szakmai feladatairól és működésük feltételeiről
* 1257/2011. (VII. 21.) számú Kormányhatározat

Figyelemmel a fentiekben felsorolt jogszabályok által kötelezően előírt feladatokra, valamint arra, hogy a fenntartásunkban lévő intézmények vonatkozásában különösen fontosnak tartjuk a változó jogszabályi háttérhez való különös flexibiltást, és fókuszba helyezve az emberi jogi-közösségi szemlélet, azaz a fogyatékos személy aktív és önálló, másokkal azonos alapon történő társadalmi részvételét, szuverén közösségi szerepvállalását, követve a modern fogyatékosságügy irányvonalait, a fogyatékos embert nem a többségi társadalom jótékonykodására szoruló személynek tekintve, hanem a társadalom egyenrangú és egyenértékű tagjaként jogok birtokosának elfogadva társaságunk úttörőként hozott létre 2014-ben – akkor saját forrásból - támogatott lakhatásokat.

Mint azt több fórumon is elmondtuk már, jelenleg 7 db ilyen intézményi háttérrel bíró lakásban nyújtunk szolgálatást összesen 63 főnek. Az elmúlt néhány év tapasztalata is arra sarkalt minket, hogy az erre kiírt európai uniós pályázaton induljunk, melyet megtettünk. Az igen bonyolult, átfogó pályázati anyagot benyújtásához - egyebek mellett - elengedhetetlenül szükség volt a megvalósításra kijelölt településtől megvásárlására kerülő ingatlanok tekintetében egy aláírt előszerződésre, melyet megelőzött a helyi képviselő bizottság e témában történő támogató döntése.

A pályázat elbírásálást követően, a támogatási szerződés joghatályossá válását követően haladéktalanul párbeszédet kezdeményeztünk Kesztölc település lakosságával, biztosítottunk lehetőséget ún. tl ház látogatásra, és lakossági tájékoztató fórumot is szerveztünk. Igyekeztünk teljeskörű tájékoztatást adni, melyet ezen levélben ismételten megtesszük.

Leszögezzük azonban, hogy olyan típusú kéréseknek, melyek alkotmányos jogokat, személyiségi jogokat, adatvédelmi jogokat sérthetnek, nem áll módunkban megválaszolni, gondolunk itt a szavazati jog kérdésére, a fogyatékkal élők (a jelenlegi lakosok közül is érintetteket együtt) számának korlátozására vonatkozó igényüket a településen, a kiköltözésre várók egyéni, egészségi állapotukra is vonatkozó adatokat a köz nyilvánossága elé bocsátására, vagy pl. a működtetés vonatkozásában az állami garancián felül további garanciák biztosítására.

Fontosnak tartjuk megemlíteni, hogy jelen több oldalú kommunikációban részt vevők tagjai véleményünk szerint nem jogosultak szakmapolitikai kérdésekben jogszabályokkal ellentétes döntések meghozatalára, így nem kényszeríthető ki olyan típusú kötelezettség vállalás sem, amely jogszabálysértő, vagy azzal ellentétes volna. Szakmai kérdések tekintetében örömmel vesszük azon szociális szakmában jártas, megfelelő képesítéssel, és kompetenciákkal, tapasztalattal és jó érzéssel rendelkezők megkeresését, akik építő jelleggel hozzá tudnak és akarnak járulni a sikeres együttműködéshez.

A jelenleg a Kraxner Alajos Speciális Foglalkoztató Otthonban élők, azaz a jelen kiváltási folyamat során érintettek körében – jogszabályi kötelezettségnek eleget téve - ún. komplex szükségletfelmérés történik, az erre a feladatara jogosítványt adó képesítés birtokában lévő szociális szakemberek által. Ennek célja összegyűjteni a lakókra vonatkozó információkat, feltárni a természetes támogató környezetüket, valamint a lakók jelenlegi és a kiváltáshoz kapcsolódóan prognosztizálható szolgáltatási igényeit, támogatási szükségleteit, valamint jövőbeni elképzeléseit, preferenciáit, és elkészül az intézményi férőhely kiváltási terv mellett az ún. egyéni kiváltási terv.

Az egyéni kiváltási terv biztosítja, hogy az érintett személy támogatása megfeleljen a szükségleteinek, kívánt életmódjának, elősegítse és támogassa a nagylétszámú bentlakásos intézményi ellátásról a közösségi szolgáltatások igénybevételére való áttérést. Iránymutatást (inputokat) ad, hogy az egyénnek milyen támogatásra, felkészítésre, szolgáltatásokra van szüksége, hogy felkészüljön a támogatott lakhatásra. Nem utolsó sorban pedig információkat nyújt a szolgáltatási gyűrű és a szolgáltatási fejlesztési terv kialakításához is.

Leszögezzük, hogy ha ellátottaink között a vizsgálat során megállapítást nyerne, hogy az integrálás nem lehetséges a támogatott lakhatás formájában, akkor más módon kínálunk az egyén, és családja számára megnyugtató megoldást.

Kérdésük kapcsán, hogy mit lehet akkor tenni, ha nem működik a kiváltás, válaszunk az, hogy az intézmény szakmai programja tartalmazza az ilyenkor követendő eljárás rendet. Minden ilyen esetben vizsgálni kell a körülményekhez vezető okokat, a tényfeltárást követően pedig, az ellátott szükségleteit, igényeit, elképzeléseit a jövőre vonatkozóan is figyelembe véve, közösen, támogatott döntéshozatal formájában kell meghatározni a változásokat. Egyéb ízben az ellátási szerződések is tartalmaznak passzusokat a szerződés felbontásának lehetőségére, mint pl. a házirend, illetve az együttélés szabályainak többszöri, súlyos megsértése.

Az együttélés szabályinak kötelező tartalmi elemeit az 1/2017 (II.14) EMMI rendelet 58 §-a szabályozza.

Az együttélés szabályai az egyéni szükségletek és igények figyelembevétele mellett a lakókkal közösen kerülnek kialakításra, és meghatározza az együttélés szabályain túl a háztartással kapcsolatos feladatok megosztását, a konfliktuskezelés módját, eredménytelensége esetére az azokról való döntés eljárását, és az ellátást igénybevevő jogainak sérelme esetén alkalmazandó jelzőrendszer szabályait is.

Megerősítjük, hogy a településen 4 db. házban, maximum 44 fő enyhe-, és középsúlyos értelmi fogyatékkal élő ellátott fog költözni azután, hogy a komplex szükségletfelmérést követően az erre irányuló, akkreditált tanfolyam elvégzésének befejeztével az egyén közösségbe való integrálásának akadálya várhatóan nem lesz.

További ingatlanok vásárlása, ún. tl házzá való alakítása nem szerepel a terveink között. Az épületeket úgy fogjuk kialakítani, hogy azok megfeleljenek az irányadó jogszabályoknak, és az ellátottak szükségleteinek, és ne legyenek zavaróak mások számára.

A Kesztölcön élők folyamatos, 24 órás felügyeletét biztosítjuk, és az ún. szolgáltatási gyűrű kialakításával, és rendelkezésre bocsátásával biztosítjuk az itt élők szakszerű támogatását, de diszpécser szolgálatot a településen nem fogunk működtetni azért, mert az egyes lakások vonatkozásában elérhető ún. esetfelelős elérhetősége mindenki számára hozzáférhető lesz, ahogy magasabb szintű vezetőé is, és a rendszeresített fogadó óra megtartása ellen sincs kifogásunk.

Megerősítve ezzel is szándékainkat, a Polgármesteri Hivatallal történt egyeztetést alapján 2017. november 22-től kezdve szerdai napokon 13 – 15h között biztosítjuk a fogadó óra lehetőségét, és azt is, hogy szükség szerint fogadó órán kívül, előre történt egyeztetés alapján a településen álljon rendelkezésünkre kollégánk.

A fogadóóráknak a Polgármesteri Hivatal Szociális Irodája ad helyet.

A kiváltási stratégia fontos eleme az. ún. szolgáltatási gyűrűvel való támogatás is. Ezen otthonközeli ellátások a támogató szolgálatot (mely keretében szükség szerint biztosítja az ellátottak munkába, vagy nappali ellátóba, orvosi vizsgálatra, stb. szállítását), a jelzőrendszeres házi segítség nyújtást (személyi segítést és szociális ápolást, gondozást), és a nappali ellátást (fejlesztést, szabadidős programokat, étkezést) ölelik fel. Ezen szolgáltatások közül - amennyiben a szolgáltatás nyújtására a településsel külön megállapodás megkötésére kerül sor - a településen élő, a vonatkozó jogszabályok alapján arra rászoruló személyek, a szolgáltatóval megkötött egyéni szerződés alapján jogosulttá válhatnak, így azon szolgáltatásokat természetesen igénybe is vehetik

Ahogy valamennyien, akik Kesztölcre költöznek, és szeretnének lakcímet létesíteni, létesíthetnek, úgy a jelen projekt keretében a településre költözők is állandó lakcímmel fognak rendelkezni, orvosi ellátásukat pedig az általuk, vagy törvényes képviselőjük által szabadon választott háziorvos látja majd el, mely mellett az intézmény háttértámogatás formájában a vele szerződésben álló orvossal, szakorvossal is támogatja szükség szerint a szükséges mértékben.

A háziorvossal külön megállapodás megkötése nem szükséges. Amennyiben a tl házakban lakók háziorovosi ellátásra szorulnak, úgy képességeik alapján lesz aki önállóan keresi fel az orvosát, lesz, aki kísérővel együtt, és lesz, aki otthonában kéri majd az orvos vizitjét. Amennyiben az itt tl házban lakók azonnali ellátásra szorulnak, úgy mint minden más állampolgár esetében, azonos módon kell eljárni, melyet természetesen intézményünk munkatársai koordinálnak, és segítik, ez ugye a támogatott lakhatási forma egyik ismérve.

Fontos azonban tisztázni, hogy az érintettek ellátása nem igényel kórházi ellátást (vagyis csak akut problémák esetén), ezen személyek nem egészségügyi intézményben élnek (nem szorulnak szakápolásra). Ellátásukra szociális intézmények szakosodtak, hiszen elsődlegesen szociális ellátásra, szociális segítésre, támogatásra szorulnak.

Az ellátást biztosító munkavállalók vonatkozásában a jogszabályban rögzített képesítési előírásnak megfelelő munkavállalót köteles alkalmazni a fenntartó, ettől eltérni akkor lehet, ha a munkavállaló vállalja a képzési kötelezettségben előírtak záros határidőn belüli teljesítését, vagy már folyamatban van a előírt végzettséget nyújtó bizonyítvány megszerzése, de minden esetben fontos az munkavállaló személyes motiváltsága, és kompetenciája, melyet a munkaadó minden esetben vizsgál. Fenntartó kifejezett szándéka és érdeke is egyben, hogy a Kesztölc településre költözők vonatkozásában a helyi humánerő forrásra támaszkodjon, melyhez adott esetben képzési hátteret is biztosít. Már most várjuk önéletrajzaikat, és pályázóikkal megkezdjük a személyes kapcsolat felvételt is, és nincs akadálya annak, hogy a meghirdetett állások első ízben jelenjenek meg Kesztölc hivatalos honlapján.

A lakosság tájékoztatása, érzékenyítése kapcsán biztosítjuk a település valamennyi érdeklődő lakója számára azt, hogy megismerhesse az intézményt, az ott élőkkel konzultáljon, a már üzemelő támogatott lakhatások bármelyikébe – előzetes egyeztetés alapján – informálódjon, de ellátottaink védelme érdekében csak és kizárólag a megfelelő formában történő kommunikáció biztosítása mellett, kontrollált körülmények között.

Céljaink között szerepel a településsel, a lakosok igényeivel összhangban további együttműködések kialakítása, rendezvények közös szervezése, kerekasztal létrehozása is, így az együttműködés a helyi civil szervezetekkel is. A helyi polgárőrséggel való együttműködés számunkra is kiemelkedően fontos, a település valamennyi lakójának biztonsága érdekében terveink között szerepel egy hatékony együttműködés kialakítása.

Hisszük, hogy elképzeléseink csak és kizárólag közösen Önökkel, a település lakóival valósulhat meg, és tudjuk, hogy az ismeretlentől való félelem aggodalmat kelthet mindenkiben.

Reméljük, hogy fenti levelünkkel sikerült eloszlatni kételyeiket, és biztatjuk Önöket a további egyeztetésre azzal, hogy azok a konstruktivitás és a jószándék jegyében megfelelő eredményt hoznak majd.

Tisztelettel: